**SUOSITUS PÄIHTEILLE ALTISTUNEEN LAPSEN SEURANNAN JÄRJESTÄMISEKSI**

Päihteet vaikuttavat haitallisesti sikiöön, aiheuttavat usein vastasyntyneelle vieroitusoireita, ja niillä voi olla pitkäaikaisia vaikutuksia lapsen kehitykseen ja kasvuun. Kasvuympäristö on kuitenkin kaikkein tärkein. Vanhemman päihteidenkäyttö on merkittävä lapsen kaltoinkohtelun riskitekijä. Lapsen hyvinvointi ja sen myötä kehitys ja terveys vaarantuvat myös monella muulla tavalla, jos hän joutuu elämään arkeaan päihdeongelmaisten vanhempien kanssa.

Lapsen suojaaminen alkaa odottavan äidin päihdeongelman tunnistamisesta ja hyvästä raskaudenaikaisesta hoidosta. Ennakollinen lastensuojeluilmoitus mahdollistaa lastensuojelun toimien suunnittelun hyvissä ajoin ennen synnytystä. Pikkulapsivaiheessa terveydenhuollon ja sosiaalitoimen tulisi yhteistyössä tukea hyvän vuorovaikutussuhteen syntymistä vanhempien ja lapsen välille, keskustella kaltoinkohtelun riskitekijöistä ja puuttua tarvittaessa napakasti huolenaiheisiin.

Päihteille altistuneelle imeväiselle tulisi järjestää sosiaalipediatrisesti painottuneet lastenlääkärikäynnit lomittain neuvolakäyntien kanssa. Kokemuksemme mukaan myös lastenlääkärin ja äidin tapaaminen loppuraskauden aikana voi antaa hyvän pohjan yhteistyölle ja lisätä tiedonsaantia raskausaikana käytetyistä päihteistä ja niiden määristä. Ajoissa aloitettu lapsen erityisseuranta tehostaa ongelmien varhaista havaitsemista ja niihin puuttumista. Lapsi saa parhaan avun, jos tiedonkulku neuvolan, aiheeseen perehtyneen lastenlääkärin ja lastensuojelun välillä on avointa ja yhteistyö mahdollisimman aktiivista.

Helsingissä 12. päivänä tammikuuta 2024

Sarimari Tupola

LT Lastentautien erikoislääkäri, sosiaalipediatri

Minna Kanervo,

LL, lastentautien erikoislääkäri, sosiaalipediatri

HUS Sosiaalipediatrian vastaanotto, Uusi lastensairaala